**Predkladacia správa**

Predkladaný materiál obsahuje Návrh na vyslovenie súhlasu s Protokolom medzi Slovenskou republikou a Holandským kráľovstvom, ktorým sa mení a dopĺňa Zmluva medzi Československou socialistickou republikou a Holandským kráľovstvom o zamedzení dvojakého zdanenia a zabránení daňovému úniku v odbore daní z príjmu a z majetku a protokol k nej – ďalej len „protokol“.

Návrh na podpísanie protokolu schválila vláda SR svojím uznesením č. 291 z 12. mája 2010. Protokol bol podpísaný 7. júna v Bratislave. Znenie čl. 4 protokolu zohľadňuje pripomienku ministra zahraničných vecí SR vznesenú na rokovaní vlády SR. Holandské kráľovstvo požiadalo o úpravu záverečných ustanovení protokolu, ktorou sa skráti doba nadobudnutia platnosti protokolu od dátumu ostatného oznámenia o splnení ústavných požiadaviek pre nadobudnutie platnosti protokolu. Protokol sa predkladá na vyslovenie súhlasu Národnej rady Slovenskej republiky pred ratifikáciou prezidentom SR. V súlade s čl. 4 protokolu sa jeho ustanovenia začnú vykonávať od 1. januára nasledujúceho po roku, v ktorom protokol nadobudne platnosť.

V súvislosti s prijatím protokolu nie je potrebné meniť ani rušiť žiadne právne predpisy a protokol sa nedotýka ani záväzkov vyplývajúcich z iných medzinárodných zmlúv, ktorými je Slovenská republika viazaná s výnimkou ustanovení Zmluvy medzi Československou socialistickou republikou a Holandským kráľovstvom o zamedzení dvojakého zdanenia a zabránení daňovému úniku v odbore daní z príjmu a z majetku a Protokolu k nej (č. 138/1974 Zb.) v znení Protokolu podpísaného 16. februára 1996 v Bratislave (č. 199/1997 Z. z.) – ďalej len „zmluva“. Pokiaľ ide o vecnú podstatu predkladaného materiálu, protokol zmení a upraví ustanovenia článku 20 zmluvy vrátane nadväzujúcich ustanovení.

Ustanovenia článku 20 zmluvy sa vzťahujú na fyzickú osobu, ktorá podľa ustanovení čl. 4 (Daňový domicil) zmluvy, je osobou majúcou bydlisko v jednom z oboch štátov (v novších zmluvách sa používa pojem „rezident“). Uzavretie protokolu sa bude slovenských občanov týkať takým spôsobom, že príjmy občanov Slovenskej republiky za služby poskytované Holandskému kráľovstvu na území SR budú od začiatku vykonávania protokolu podliehať dani v Slovenskej republike. Podľa doterajšieho znenia zmluvy ich príjmy sa zdaňovali v Holandsku.

Protokol má charakter prezidentskej zmluvy, ktorá priamo zakladá práva a povinnosti fyzických osôb a podľa čl. 7 ods. 5 Ústavy SR má prednosť pred zákonmi. Protokol podlieha schváleniu podľa vnútroštátnych právnych predpisov a vyhlásený bude v Zbierke zákonov SR.

Predkladaný materiál je v súlade s právnym poriadkom Slovenskej republiky, pričom rozširuje jej bilaterálnu zmluvnú základňu. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskej únie, právo EÚ neupravuje uzavieranie zmlúv o zamedzení dvojitého zdanenia. Spôsob zamedzenia dvojitého zdanenia je úplne v kompetencii jednotlivých členských štátov EÚ.

Súčasťou predkladaného materiálu je doložka vplyvov a doložka prednosti.